b'\n_START_ARTICLE_\nPrometheus-leiri\n_START_PARAGRAPH_\nPrometheus-leiri on uskonnollisesti ja poliittisesti sitoutumaton aikuistumisleiri. Leiri k\xc3\xa4yd\xc3\xa4\xc3\xa4n yleens\xc3\xa4 kahdeksannen tai yhdeks\xc3\xa4nnen luokan j\xc3\xa4lkeen, 14\xe2\x80\x9316-vuotiaana. Lis\xc3\xa4ksi varsinaisen leiri-i\xc3\xa4n ohittaneille 16-20-vuotiaille nuorille j\xc3\xa4rjestet\xc3\xa4\xc3\xa4n niin kutsuttuja seniorileirej\xc3\xa4 ja yli 20-vuotiaille aikuisleirej\xc3\xa4. Leirit j\xc3\xa4rjest\xc3\xa4\xc3\xa4 Prometheus-leirin tuki ry eli Protu._NEWLINE_Nimens\xc3\xa4 Prometheus-leiri on saanut kreikkalaisen jumaltaruston Prometheus-titaanilta, joka varasti tulen jumalilta ja antoi sen ihmisille. Leirin tavoitteena on rohkaista nuoria pohtimaan asioita, hahmottamaan ja kehitt\xc3\xa4m\xc3\xa4\xc3\xa4n omaa el\xc3\xa4m\xc3\xa4nkatsomustaan, kunnioittamaan itse\xc3\xa4\xc3\xa4n ja muita sek\xc3\xa4 ottamaan vastuun itsest\xc3\xa4\xc3\xa4n ja maailmasta. Yleens\xc3\xa4 Prometheus-leirille osallistuu noin 7\xe2\x80\x9315 leiril\xc3\xa4ist\xc3\xa4. Kes\xc3\xa4n 2018 tavalliset Prometheus-leirit maksavat 231 euroa, erikoisleirit 261\xe2\x80\x93360 euroa._NEWLINE_Ensimm\xc3\xa4inen Prometheus-leiri pidettiin vuonna 1989, kun yl\xc3\xa4asteen el\xc3\xa4m\xc3\xa4nkatsomustiedon oppilaat kehittiv\xc3\xa4t ajatuksen kristittyjen rippikoulua vastaavasta aikuistumismenosta. Ensimm\xc3\xa4isen leirin j\xc3\xa4rjesti Filosofian ja el\xc3\xa4m\xc3\xa4nkatsomustiedon opettajat FETO ry, ja Prometheus-leirin tuki ry perustettiin seuraavana vuonna. _NEWLINE_Vuosittain protuleirin k\xc3\xa4y noin 850 nuorta eli noin 1,5\xc2\xa0% ik\xc3\xa4luokasta. Vuonna 2018 leiril\xc3\xa4isi\xc3\xa4 oli yli tuhat. Vuodesta 1989 leirin on k\xc3\xa4ynyt yli 17 000 nuorta. Vuonna 2009 Prometheus-leiritoiminta laajeni Ruotsiin, kun siell\xc3\xa4 perustettiin Protun sisarj\xc3\xa4rjest\xc3\xb6 Protus Sverige. Nyky\xc3\xa4\xc3\xa4n noin joka viides leiril\xc3\xa4inen kuuluu kirkkoon ja joka kuudes k\xc3\xa4y my\xc3\xb6s rippikoulun.\n_START_SECTION_\nPrometheus-leiritoiminta Ruotsissa\n_START_PARAGRAPH_\nVuonna 2009 Ruotsissa perustettiin Protus Sverige -yhdistys eli Protus suomalaisen Prometheus-leirin tuen sisarj\xc3\xa4rjest\xc3\xb6ksi. J\xc3\xa4rjest\xc3\xb6t perustuvat samoille periaatteille ja keskittyv\xc3\xa4t samoihin p\xc3\xa4iv\xc3\xa4teemoihin, mutta ruotsalaiset leirit ovat kestoltaan suomalaisia pidempi\xc3\xa4 ja niihin sis\xc3\xa4ltyy my\xc3\xb6s useampia teemoja. Protus on uskonnollisesti ja poliittisesti sitoutumaton j\xc3\xa4rjest\xc3\xb6, jota tukee M\xc3\xa4nniskan-s\xc3\xa4\xc3\xa4ti\xc3\xb6. Protus j\xc3\xa4rjest\xc3\xa4\xc3\xa4 Ruotsissa Protus-leirej\xc3\xa4 (Protus Camps), joilla nuoret pohtivat ihmisyyden olemusta eri n\xc3\xa4k\xc3\xb6kulmista kuten biologisena olentona, osana luontoa, tuntevina ja uskovina olentoina sek\xc3\xa4 sosiaalisten ryhmien ja yhteiskunnan j\xc3\xa4senin\xc3\xa4. Tavoitteena on my\xc3\xb6s lis\xc3\xa4t\xc3\xa4 nuorten itsetuntoa, iloa ja toisten kunnioitusta. K\xc3\xa4sitelt\xc3\xa4vi\xc3\xa4 aiheita ovat muun muassa rakkaus, ihmissuhteet, seksi, yksin\xc3\xa4isyys, kuolema, suru, onni, usko, yst\xc3\xa4vyys, raha, p\xc3\xa4ihteet ja mahdollisuudet. Leirin teemoja k\xc3\xa4sitell\xc3\xa4\xc3\xa4n keskustelun, ryhm\xc3\xa4t\xc3\xb6iden ja leikin avulla. Jokainen leirip\xc3\xa4iv\xc3\xa4 on jaettu k\xc3\xa4yt\xc3\xa4nn\xc3\xb6n osaan, toimintaosaan, keskusteluosaan ja vapaa-aikaan._NEWLINE_Kes\xc3\xa4ll\xc3\xa4 2009 j\xc3\xa4rjestettiin Tukholman saaristossa ensimm\xc3\xa4iset kaksi leiri\xc3\xa4: 10-p\xc3\xa4iv\xc3\xa4inen leiri 16\xe2\x80\x9318-vuotiaille ja 12-p\xc3\xa4iv\xc3\xa4inen leiri 14\xe2\x80\x9316-vuotiaille. Seniorileirill\xc3\xa4 k\xc3\xa4ytet\xc3\xa4\xc3\xa4n 14\xe2\x80\x9316-vuotiaiden leiri\xc3\xa4 enemm\xc3\xa4n tiedollista sis\xc3\xa4lt\xc3\xb6\xc3\xa4, kuten l\xc3\xa4nsimaisen ajattelun historiaa. Yli 18-vuotiailla on mahdollisuus hakeutua Protusin ohjaajakoulutukseen. Leiril\xc3\xa4iset voivat p\xc3\xa4\xc3\xa4st\xc3\xa4 seuraavan vuoden ohjaajakoulutukseen leirin k\xc3\xa4yty\xc3\xa4\xc3\xa4n.\n_START_SECTION_\nPrometheus-leiri kirjallisuudessa\n_START_PARAGRAPH_\nPrometheus-leiri esitell\xc3\xa4\xc3\xa4n suomalaisena sosiaalisena innovaationa teoksessa 100 sosiaalista innovaatiota Suomesta. Salla Simukan nuortenkirja Kipin\xc3\xa4 (2006) sijoittuu Prometheus-leirille.\n_START_SECTION_\nPrometheus-leirin k\xc3\xa4yt\xc3\xa4nt\xc3\xb6j\xc3\xa4\n_START_PARAGRAPH_\nPrometheus-leirill\xc3\xa4 j\xc3\xa4rjestet\xc3\xa4\xc3\xa4n mahdollisuus sekasaunaan sukupuolitettujen saunavuorojen lis\xc3\xa4ksi. Jokainen saa protu-leirill\xc3\xa4 p\xc3\xa4\xc3\xa4tt\xc3\xa4\xc3\xa4 siit\xc3\xa4 pit\xc3\xa4\xc3\xa4k\xc3\xb6 saunassa uima-asua vai ei. Leireill\xc3\xa4 korostetaan sit\xc3\xa4, ettei alastomuus saunassa ole seksuaalinen asia.  Ennen vuotta 2010 alaik\xc3\xa4isten tupakointia ei rajoitettu leirill\xc3\xa4.'